# data[].attributes.body
Boganmeldelse: Känner du Pippi Långstrump?

Forfatter: Astrid Lindgren Illustrator: Ingrid Vang Nyman

Titel: Känner du Pippi Långstrump?

Forlag og årstal Rabén og Sjögren 2015                Udkom 1. gang 1947

”Hvorfor jeg gik baglæns?” Sagde Pippi. ”Lever vi ikke i et frit land måske? Må man ikke gå som man vil?...”

Citatet viser en Pippi, der gør som det passer hende. Der er ikke rigtig nogle regler for hende, i forhold til Tommy og Annika, der er opdraget som pæne artige børn.

Nedenstående illustration viser Pippi, der laver pandekager til Tommy og Annika. Hele køkkenet er rodet til og det kan Tommy og Annika ikke helt forstå at hun må, men pandekagerne smager fantastiske og de spiser løs.

Bogen handler om Pippi, der flytter ind ved siden af Tommy og Annika. Pippi gør alt hvad der passer hende, i modsætning til Tommy og Annika, der er artige, har vandkæmmet hår og pænt og rent tøj på. De er dog helt vilde med Pippi, som åbner en ny verden for dem, med spændende eventyr. Pippi er rigtig stærk, det bruger hun når hun skal sætte politiet på plads eller lige flytte hesten, så hun kan bruge verandaen.

Bogen drejer sig om superhelte og at turde prøve noget nyt, som man aldrig har gjort før.

Vurdering: Pippi er fantastiske bøger, der viser en superhelt med masser af overskud og selvstændighed. Hun viser børn at selvom man ikke har prøvet det før, så spring ud i det, måske kan man godt finde ud af det alligevel. Smukke tegninger, der giver en masse liv til historien.

# data[].attributes.body
Boganmeldelse: Fyrtøjet

Forfatter: H. C. Andersen Illustrator: Wilhelm Pedersen og Lorenz Frølich

Titel: Fyrtøjet - en del af bogen Eventyr og historier

Forlag og årstal Carlsen e-bogsudgave 2013 - historien er oprindeligt udgivet 1835.

Bogens første sætning: Der kom en soldat marcherende hen ad landevejen. En, to! En, to! han havde sit tornyster på ryggen og en sabel ved sin side, for han havde været i krigen, og nu skulle han hjem.

Et centralt citat fra bogen:

”Skaf mig nogle penge”, sagde han til hunden, og vips var den borte! Vips var den der igen, og holdt en stor pose fuld af skillinger i sin mund. Nu vidste soldaten, hvad det var for et dejligt fyrtøj!

Her finder soldaten ud af hvad fyrtøjet kan og det ændrer dermed resten af hans liv.

På illustrationen øverst ses starten på soldatens nye liv, da han hjælper heksen med at få fyrtøjet.

Bogen handler om en soldat der er på vej hjem og møder en heks. Heksen spørger om soldaten ikke vil hjælpe hende, så vil han blive rig. Han skal hente hendes fyrtøj i et hult træ. Nede i træet sidder 3 hunde: En med øjne så store som tekopper, en med øjne så store som møllehjul og en med øjne så store som Rundetårn. Soldaten tager fyrtøjet og tager en masse guld. Han hugger dog hovedet af heksen og fortsætter sit færd. Han bliver nu populær og bruger alle sine penge på sine venner og ender med at blive fattig igen. Han finder ud af at hvis han bruger fyrtøjet, så kommer hundene frem foran ham. Han vi gerne finde en prinsesse han har hørt, er gemt væk, da det er blevet forudsagt at hun skal giftes med en simpel soldat.

Bogen drejer sig om at følge sine drømme og tro på sig selv.

Vurdering: Et dejligt eventyr fra H.C. Andersen, dog omskrevet til mere nutidssprog. Hyggeligt med de tre hunde, der kommer frem og hvem kan ikke lide en historie om en dejlig prinsesse og en soldat, der måske får hinanden til sidst?

# data[].attributes.body
Boganmeldelse: Ingen jul uden bedstemor

Forfatter: Carla Hansen Illustrator: Vilh. Hansen

Titel: Ingen jul uden bedstemor

Forlag og årstal: Carlsen1975

Bogens første sætning: Nissefar og en af hans raske nisseunger, lille Morten, har haft så travlt op til denne jul.

Et centralt citat fra bogen:

”Bedstemor forsikrede ham, at hjem kom de - på en eller anden måde - de havde mistet slæden, men hun havde da hverken mistet humøret eller kræfterne.” Her viser bedstemor at de skal fortsætte og ikke give op, da de jo skal gøre alt hvad de kan for at komme hjem til familien og fejre jul.

Nederst ses en illustration der viser at bedstemor klarer det sidste, efter nissefar og lille Morten har brugt alle deres kræfter på at hente bedstemor. Hun giver ikke op.

Bogen handler om Nissefar og lille Morten, der skal hente bedstemor, så de kan holde juleaften sammen. Den fortæller om alle de problemer de skal igennem for at få Bedstemor med hjem igennem sneen. De møder også selveste julemanden. Da de kommer til hulen, hører man om den hyggelige klargøring til juleaften.

Bogens tema er bl.a. glæden ved juleaften, den magiske tid julen er, at man nogle gange skal kæmpe ekstra for at komme i mål med det man skal nå og ikke give op.

Vurdering: En hyggelig julebog, der fortæller om nisser, der skal holde juleaften sammen. Om glæden og spændingen ved juleaften og hyggen omkring juletid med sin familie.

# data[].attributes.body
Boganmeldelse: Klub Solskov

Forfatter: Mette Vedsø Illustrator: Line Lisberg Refstrup

Titel: Klub Solskov

Forlag og årstal Dansklærerforeningens Forlag 2020

Bogens første sætning: Inde i hallen står der Solskov. Både på træpladerne langs kanten af banen og også på et banner på endevæggen

Et centralt citat fra bogen

Om aftenen, mens far binder fluer, arbejder jeg med mig selv. Det hedder selvudvikling, det ved jeg fra mormor.

Her begynder hovedpersonen at arbejde med sig selv, hvor han måske begynder at få det mod, der senere i bogen får ham til endelig at sige sin mening højt og tage sine egne valg.

På nedenstående illustration vises at hovedpersonen nu har fået sin egen mening om tingene og tager sin egen beslutning og forlader håndboldholdet.

Bogen handler om Oskar, der går til håndbold i en klub, der er sponsoreret af Solskov. Solskov bestemmer alt, både hvem der spiller og hvem der er træner, da han er sponsor. Oskar er en meget stille dreng der bare følger hvad de andre siger og ikke tør sige sin egen mening. Oskar får dog arbejdet med sig selv og får pludselig sagt at han synes en anden skal spille midte i stedet for Solskovs søn. Dette bliver starten på flere forvandlinger i Oskars liv og håndbolddrømme.

Bogens hovedemner er at lære at sige fra og hvad man kan gøre når man har penge og magt. Oskar følger altid hvad de andre siger. Hans mormor forsøger at få ham til at have sin egen mening og fortælle de andre hvad han mener. En dag til håndbold bliver det for meget for Oskar. Han reagerer på de mange ting der bliver gjort mod hans ven, og siger pludselig sin mening. De andre tager godt imod hans udsagn, men det får desværre store konsekvenser for andre. Solskov, der er sponsor i klubben, og far til en af spillerne, sørger for at den spiller, der overtog hans søns plads på håndboldbanen, stopper på holdet. Spillerens mor, der arbejder i cafeteriet, bliver sagt op og den gode træner de havde skal pludselig træne andre

Vurdering: Det er en bog med flere emner man kan tage op. Den er nem at læse, med korte kapitler og illustrationer, der passer til teksten. Det er klart en bog jeg vil prøve af i min undervisning.

# data[].attributes.body
Boganmeldelse: Vallads fra Valby

Forfatter: Anne Sofie Hammer Illustrator: Dina Gellert

Titel: Villads fra Valby vasker en baby - en del af Villads fra Valby holder fri.

Forlag og årstal Høst og søn/Gyldendal 2015.

Bogens første sætning: Når man passer en baby, kan det let gå i lort. Det ved Villads fra Valby. Han har selv prøvet det.

Et centralt citat fra bogen: Han (faren) roder Villads i håret. ”Du er en stor dreng,” siger han.

Selvom det ikke gik særlig godt for Villads med at skifte bleen, anerkender faren det Villads har gjort.

Billedet nederst viser Villads i fuld gang med at prøve at være voksen, eller i hvert fald forsøge at hjælpe sine forældre og hvilke problemer det kan give, når man kun er en 6-7år. Det er et sjovt billede der passer godt til teksten.

Bogen handler om Villads på 6-7år. Villads har en lillesøster, Emma, som laver i bleen og Villads beslutter sig for selv at skifte den. Villads gør alt hvad han kan for at skifte bleen, men det er rigtig svært, da Emma ikke vil ligge stille.

Bogen drejer sig om at være en god storebror, der gerne vil hjælpe sine forældre.

Vurdering: Bogen er skrevet i et godt sprog, der er let at læse. Den handler om noget de fleste børn kan forholde sig til og den er skrevet i et sjovt sprog, så grin og smil kommer frem.

# data[].attributes.body
Boganmeldelse: Jeg er William

Forfatter: Kim Fupz Aakeson Illustrator: Mikkel sommer

Titel: Jeg er William

Forlag og årstal Gyldendal 2013

Bogens første sætning: Jeg er William. Min mor er en koldbøtte. Min far døde sidste sommer. Jeg bor hos min morbror Nils, og han er normal.

Et centralt citat fra bogen

”For at bede om lidt mere tid til min morbror Nils,” hvisker jeg. ”Min far er død og min mor er en koldbøtte, og jeg har ikke andre end ham.”

Her er William taget hen til gangsterne for at forsøge at hjælpe Nils, der tror han bliver slået ihjel, da han ikke kan skaffe pengene. William bliver taget godt imod af gangsterne, og her ændrer historien sig for William. Det bliver nu ham der er ovenpå i forhold til Nils.

På illustrationen i kommentaren nederst besøger William sin mor sammen med morbror Nils. Det er vigtigt for William at de gør det hver søndag. Moderen begynder pludselig at give William sedler med mærkelige sætninger. Det viser sig at hjælpe ham i sin kamp for at få samlet penge til gangsterne.

Bogen handler om drengen William, der bor hos sin morbror Nils. Williams far er død og hans mor er indlagt på psykiatrisk afdeling. William bliver mobbet af nogle større drenge, der vil have penge fra ham. Han har et godt øje til en pige, der hedder Viola. Nils kommer i problemer med nogle gangstere, som han skylder penge. William bliver sendt afsted til gangsterne i stedet for Nils selv og nu ændrer livet sig for William, der bliver venner med gangsterne.

Bogens tema er bl.a. mobning. William bliver mobbet af nogle drenge, de siger han er grim. Hvis han ikke giver dem penge, så vil de smide ham ud fra en bro. Der er også en smule kærlighed i bogen. Viola er en pige der i starten af bogen synes William er et skvat, men efterhånden som vi følger William og Viola, får hun øjnene op for at han faktisk er ret sej og ender med at sende et luftkys til ham. Desuden det at være barn/voksen i en familie. At man nogle gange er nødt til at gøre noget forkert, for at ende med at gøre det rigtige.

Vurdering: Skøn bog, der både er sjov og alvorlig. Det er en rigtig Kim Fupz bog, hvor børnene ikke har noget forbillede og skal klare sig selv i en voksenverden. Der er alvorlige emner, som kriminalitet, snyderi med offentlige penge, dårlig opdragelse og forbilleder og mere rare emner, som kærlighed til både familie og piger. Sproget er fantastisk med en del ”forbudte” ord, som gør bogen sjov at læse.

# data[].attributes.body
Boganmeldelse: Gummi-Tarzan

Forfatter og illustator: Ole Lund Kirkegaard

Titel: Gummi-Tarzan

Forlag og årstal Gyldendal 1975

Bogens første sætning: Dette handler om en dreng, som blev kaldt Gummi-Tarzan.

Et centralt citat fra bogen:

”Jeg…æh, jeg tør ikke,” råbte hr. Olsen og var lige ved at tude. ”Arhh,” sagde Ivan. ”Ved du nu hvad? Sådan en stor dreng som dig er da ikke bange for noget, hva?”

Her er rollerne byttet om. Nu viser Ivan sin far at han godt kan og det er faren der ikke duer til noget, så han kan prøve at være Ivan. At det så bare er noget Ivan drømmer, det er får man ikke rigtig at vide i bogen.

Jeg har valgt nedenstående billede, da det er vendepunktet for Ivan en enkelt dag i hans liv.

Bogen handler om en dreng, der er lille og tynd. Han får buksevand i skolen og duer ikke rigtig til alle tingene i skolen. Hverken at læse eller gymnastik. Hans far siger også han ikke duer til noget og forældrene skælder ham ud fordi han kommer hjem med våde bukser. En dag møder han en gammel kone/heks, der giver ham superkræfter, der varer en dag…

Bogens tema er bl.a. Ikke at være god nok - han kan ikke finde ud af tingene i skolen. At drømme om at være god, så man kan vise de andre hvor god man er. Venskab med Sille. Forældreforventninger - Ivan kan ikke leve op til sin fars forventninger.

Vurdering: Det er for mig en fantastisk fortælling, som jeg stadig husker fra da jeg var yngre og stadig læser for mine egne og andres børn, da jeg synes den har mange relevante emner man kan snakke med børnene om.

# data[].attributes.body
Boganmeldelse: Axel elsker biler

Forfatter: Marianne Iben Hansen. Illustrator: Hanne Bartholin

Titel: Axel elsker biler

Forlag og årstal Gyldendal 2007

Bogens første sætning: Axel elsker biler, elsker alt hvad der kan køre, og han plager far og mor, til de er ved at blive skøre.

”Du’ en and,” siger far. ”Du skal svømme,” siger mor. Men alt hvad Axel ønsker sig på hele denne jord… det er brandbiler, kranbiler…

Citatet viser at forældrene vil have at Axel skal være det han er sat i verden for: At være en and, der svømmer rundt. Men Axel vil noget andet…

Illustration nederst viser Axel, der med sine måske lidt typiske venner er på tur ud og udforske verden. De ser ud til at have det rigtig sjovt.

Bogen handler om Axels kærlighed til biler og hans drøm om at eje sin egen bil. Axel, der er en and, tager på tur ud i verden, hvor han møder en elefant, et par giraffer og en mand.

Bogen drejer sig om drømme og kærlighed til biler. Desuden at blive accepteret for det man godt kan lide. Axel elsker biler, men får at vide det kan han godt glemme, da han er en and. Det vil Axel ikke acceptere og tager ud i verden. På det autoværksted han ender, finder hans familie ham og accepterer hans kærlighed til biler.

Vurdering: Axel elsker biler er en skøn billedbog med rim og rap. Den er god til 0. klasse/1. klasse, måske særligt for drengene, hvis de godt kan lide biler. Jeg kan godt li´ det flow, der er når man læser bogen. Den åbne slutning, gør også at man kan snakke meget med børnene om hvad der mon sker med Axel.